Հունական լուծում

**«Հունական լուծում»** (հուն․՝ Ελληνική Λύση, ռոմ․՝ *Ellinikí Lýsi*), Հունաստանում գործող քաղաքական կուսակցություն, որը հիմնադրել է Կիրիակոս Վելոպուլոսը։ Կուսակցությունը դասվում է աջ-թևայինից  մինչև ծայրահեղ աջական  քաղաքական հոսանքների շարքին և գաղափարապես բնութագրվում է որպես ուլտրանացիոնալիստական, ազգային-պահպանողական և աջ պոպուլիստական։ «Հունական լուծումը» առաջին անգամ ներկայացված է եղել Եվրոպական խորհրդարանում՝ 2019 թ․ Եվրոպական խորհրդարանի ընտրություններում Հունաստանում ստանալով 4.18% քվե և ապահովելով մեկ մանդատ։  Նույն թվականին կուսակցությունը մուտք է գործել Հունաստանի խորհրդարան՝ 2019 թ․ խորհրդարանական ընտրություններում հավաքելով 3.7% ձայն և ստանալով 10 մանդատ։

## Պատմություն
«Հունական լուծում» կուսակցությունը պաշտոնապես հիմնադրել է 2016 թվականի հունիսին լրագրող Կիրիակոս Վելոպուլոսը, ով նախկինում եղել է «Ժողովրդավարական ուղղափառ համախմբման» (LAOS) անդամ։ Մինչ այդ հայտարարված էր, որ Վելոպուլոսը պատրաստվում է հիմնել նոր կուսակցություն։ Կուսակցության պաշտոնական ներկայացումը կայացել է 2016 թվականի հոկտեմբերին՝ «Խաղաղության և բարեկամության» մարզադահլիճում կազմակերպված միջոցառման ընթացքում։

2019 թվականի Եվրոպական խորհրդարանի ընտրություններում կուսակցությունը հավաքել է 4.2% ձայն և ստացել մեկ մանդատ։ Կուսակցության կողմից ընտրված պատգամավորն անդամակցել է Եվրոպական պահպանողականների և ռեֆորմիստների խմբակցությանը։ Նույն թվականի Հունաստանի խորհրդարանական ընտրություններում կուսակցությունը ստացել է 3.7% ձայն և ստացել 10 մանդատ Հունական խորհրդարանում։

2023 թվականի մայիսին և հունիսին կայացած խորհրդարանական ընտրություններում կուսակցությունը չնչին բարձրացրել է իր արդյունքները՝ մայիսին ստանալով 16, իսկ հունիսին՝ 12 պատգամավորական մանդատ։

2024 թվականի Եվրոպական խորհրդարանի ընտրություններում կուսակցությունը զգալի առաջընթաց է գրանցել՝ կրկնապատկելով իր ձայների մասնաբաժինը՝ հասնելով 9.3%-ի, ինչի արդյունքում ստացել է 2 մանդատ և դարձել երկրի չորրորդ ամենամեծ կուսակցությունը՝ առաջ անցնելով Կոմունիստական կուսակցությունից (KKE)։

## Գաղափարախոսություն և քաղաքական դիրքորոշումներ
«Հունական լուծում» կուսակցությունը  կրոնական և ազգայնական կուսակցություն է, որը շեշտադրում է անօրինական ներգաղթի դեմ պայքարը։ Կուսակցությունը հանդես է գալիս Հունաստան–Թուրքիա սահմանին էլեկտրական ցանկապատի տեղադրման և անօրինական ներգաղթյալներին չբնակեցված կղզիներում պահելու նախաձեռնությամբ՝ մինչև նրանց արտահանձնումը։ Այն կողմ է խիստ ներգաղթային քաղաքականությանը։ Կուսակցությունը նաև հանդես է գալիս Հունաստանում գործող ՀԿ-ների փակման օգտին՝ դրանք բնորոշելով որպես «տրաֆիքինգով զբաղվող կազմակերպություններ»։ Կուսակցության ղեկավար Կիրիակոս Վելոպուլոսը իր համակրանքն է հայտնել Հունգարիայի վարչապետ Վիկտոր Օրբանի և նրա ղեկավարած «Ֆիդես» կուսակցության կառավարման նկատմամբ՝ մասնավորապես երկրի տնտեսության և ներգաղթի քաղաքականության համատեքստում։ Միաժամանակ նշել է, որ Օրբանը Հունաստանի դաշնակիցը չէ ՝ Թուրքիայի հետ բարեկամական հարաբերությունների պատճառով։ Վելոպուլոսը հայտարարել է նաև, որ կուսակցությունը պաշտպանում է «Առաջին հերթին Հունաստանը» սկզբունքը՝ համեմատելով այն ԱՄՆ նախագահ Դոնալդ Թրամփի «Ամերիկան՝ առաջին հերթին» քաղաքական դիրքորոշման հետ։

Ըստ կուսակցության պաշտոնական կայքի՝ «Հունական լուծումը» հիմնականում ծրագրում է ներդրումներ կատարել տնտեսության առաջնային ճյուղերում և երկրի աշխարհաքաղաքական ռազմավարության ոլորտում։ Կուսակցությունը դեմ է Պրեսպայի համաձայնագրին և հարևան Հյուսիսային Մակեդոնիայի անվան մեջ «Մակեդոնիա» բառի օգտագործմանը։ Կուսակցությունը հանդես է գալիս Հունաստանի բացառիկ տնտեսական գոտու հռչակման և հանքային պաշարների արդյունահանման օգտին՝ դրանք համարելով ծանր արդյունաբերության զարգացման հնարավորություն։ Կուսակցությունը կողմ է կրթական և առողջապահական համակարգերի վերակառուցմանը։ Կուսակցությունը հանդես է գալիս Հունաստանի Ուղղափառ Եկեղեցու շահերին համահունչ դիրքորոշումներով։ Բացի վերը նշվածից, կուսակցությունը նպատակ ունի հաղթահարել ժողովրդագրական ճգնաժամը՝ խթանելով տնտեսական զարգացումը, խրախուսելով բազմազավակ ընտանիքներին և աջակցելով ավանդական ընտանիքի արժեքների պահպանմանն ու ամրապնդմանը։

Տնտեսական քաղաքականության մեջ կուսակցությունը կողմ է տնտեսական նացիոնալիզմին։ Այն ձգտում է զարգացնել հունական արդյունաբերությունն ու գյուղատնտեսությունը, իրականացնել տնտեսական բարեփոխումներ՝ հենվելով իր ծրագրի վրա, ինչպես նաև պնդում է, որ պաշտպանում է աշխատանքային ստորին խավերի և աղքատ բնակչության շահերը։ Արտաքին քաղաքականության ոլորտում կուսակցությունը հանդես է գալիս բարեկամական հարաբերությունների օգտին Չինաստանի, Հնդկաստանի և Ռուսաստանի հետ՝ որդեգրելով որոշ չափով ռուսամետ դիրքորոշում, միաժամանակ ցուցաբերում է զգուշավոր վերաբերմունք ԱՄՆ-ի հետ պաշտպանական կապերի խորացման հարցում։

2024 թվականի ապրիլին Կիրիակոս Վելոպուլոսը հայտարարել է, թե Վլադիմիր Պուտինը ստիպված է եղել ներխուժել Ուկրաինա. «*Նրան ստիպեցին պատերազմ սկսել։ Պատկերացրեք, եթե ռուսներն իրենց զորքերը ուղարկեին Մեքսիկա՝ սահմանին։ Ամերիկացիներն անմիջապես կմտնեին Մեքսիկա։ Նրանք [Արևմուտքը] զորքեր են տեղակայել Արևելյան Եվրոպայում, հրթիռային հակահարվածային համակարգեր են տեղադրել, և սպասում էին, որ Պուտինը կհամակերպվի։ Նա չի համակերպվելու։ Նա ուժեղ ղեկավար է*»։ Նա նաև արտահայտել է այն միտքը, թե Հունաստանը առաջնորդների կարիք ունի՝ Պուտինի և Դոնալդ Թրամփի նման։ Այնուամենայնիվ, կուսակցությունը պնդում է, որ ռուսամետ չէ և առաջնորդվում է բացառապես հունական ազգային շահերով։

Միջազգային քաղաքականության մեջ կուսակցությունը հանդես է գալիս Իսրայելի հետ բարեկամական հարաբերությունների օգտին՝ պատճառաբանելով Պաղեստինի և Թուրքիայի սերտ կապերը։ Միևնույն ժամանակ, կուսակցությունը նշել է, որ պաղեստինցիները պետության կարիք ունեն։ Բացի այդ, «Հունական լուծումը» աջակցում է EastMed գազատարի կառուցմանը։ Կուսակցությունը արտահայտում է մեղմ եվրոսկեպտիցիզմ։ Այն աջակցել է Ֆրանսիայի հետ ռազմական համաձայնագրին դեռևս 2019 թվականից և 2021 թվականին կողմ է քվեարկել հունա-ֆրանսիական պաշտպանական համաձայնագրին ՝ նախապես առաջարկելով վարչապետին ձեռք բերել «Rafale» կործանիչներ։

Կուսակցությունը հայտարարել է, որ իշխանության գալու դեպքում կարգելի «փրայդ» շքերթները, ինչպես նաև կչեղարկի նույնասեռ ամուսնությունը և այդպիսի զույգերի կողմից երեխա որդեգրելու իրավունքը։ Այն առաջարկում է օրենք, որի համաձայն՝ պեդոֆիլները կենթարկվեն քիմիական ստերիլիզացիայի, իսկ նրանք ու թմրանյութերի մեծածախ վաճառքով զբաղվողները կդատապարտվեն ցմահ ազատազրկման։

## Ընտրական արդյունքներ
### [[Հունաստանի խորհրդարան]]

### [[Եվրոպական խորհրդարան]]

## Ծանոթագրություններ


## Արտաքին հղումներ
* Κεντρική - Ελληνική Λύση

Կատեգորիա:Ազգայնական կուսակցություններ
Կատեգորիա:Հունաստանի կուսակցություններ